מירצ'ה קרישאן

מירצָ'ה קרישאן (ברומנית: Mircea Crişan; 9 באוגוסט 1924 – 22 בנובמבר 2013) היה שחקן תיאטרון ורביו וקומיקאי יהודי-רומני שפעל בשנותיו האחרונות בעיקר בגרמניה.

קורות חיים
נולד כמאוריצ'יו קראוס (Mauriciu Kraus), במחוז מרמורש ברומניה - בקרון רכבת.
בילדותו ליווה את הוריו בנדודיהם בשווקים ובירידים עם דוכן נייד למשחקים נושאי פרסים.

בנעוריו בבוקרשט עבד מירצ'ה קרישאן כמוכר בחנות למוצרי בשר. אחרי השחרור מעול השלטון הצבאי-פאשיסטי למד בין 1944-1946 בקונסרבטוריום לאמנות דרמטית, בכיתה של מריה פילוטי. פרט לתפקידיו הקטנים הראשונים בתיאטראות רביו, הופיע קרישאן בסרטונים הומוריסטיים קצרים ("איליה עושה ספורט", "איליה בירח דבש") שהוצגו להנאת הקהל לפני "סרטי תעודה" תעמולתיים. בגיל 19 הופיע לראשונה על בימת התיאטרון היהודי באראשאום (Baraşeum) כניצב במחזה "הזכייה הגדולה" של שלום עליכם. בהמשך הופיע בהמבול של יוהאן אוגוסט סטרינדברג; ב-1946 זכה להצלחה גדולה במופע "Ca la noi la nimeni" ("אין כמו אצלנו"), לצדה של מריה טנאסה ושחקנים ידועים נוספים. כישורי החיקוי שלו (חיקוי אנשים כולל עמיתיו בתיאטרון, וחיקויים של צלילים מן הטבע) זכו לפופולריות רבה. הוא הופיע בין 1967-1946 גם ב"תיאטרון הצבא" (1957-1947), ב"סאבוי" ובלהקת הרביו של "Teatrul de Estradă" (שהוקמה ב-1949).

קרישאן הופיע במופעי רביו לצד כוכבים רבים של "המוזיקה הקלה" הרומנית, בטלוויזיה בתוכניות סטאנד אפ ובמערכונים, לצדה של השחקנית סטלה פופסקו ואחרים. הוא נחשב ל"מלך ההומור" של רומניה בשנות ה-60, ויש הסבורים כי רק קונסטנטין טנאסה זכה לפופולריות גדולה יותר ברומניה. מחברי הטקסטים ההומוריסטיים שלו היו לרוב אלכסנדרו אנדי וראדו סטנסקו.

השלטון הקומוניסטי הרשה למירצ'ה קרישאן בפעם שנייה ב-1967 לצאת למסע הופעות של 3 חדשים בפריז על בימת אולימפיה, אך במקום לחזור לרומניה הגיע בסופו של דבר לישראל ובהמשך לגרמניה. הוא התיישב בגרמניה והחל לאיית את שמו Mircea Krishan. בגרמניה שקד על שיפור הגרמנית, שהייתה שגורה על פיו עוד מקודם, ובהדרגה החל להופיע בתפקידי ליווי קטנים. ב-1972 קיבל תפקיד ראשי ב"כנר על הגג" (בכורה על במת התיאטרון העירוני של אולם) שם הופיע 800 פעמים. בהמשך קיבל תפקידים נוספים בקומדיות מוזיקליות ובמחזות זמר. קרישאן גילם את סנצ'ו פנסה ב"האיש מלה מנצ'ה" של מיץ' לי, את דוליטל ב"גבירתי הנאווה", את בוב ב"אירמה לה דוס" (בין 1975–1985) ואת הקומיסר בליאנוב ב"נינוצ'קה" מאת מלכיור לנגייל (1988). הוא גילם גם את החייל האמיץ שווייק, שיחק ב"השמן והרזה בגרמניה" מאת אורס וידמר (1981), וגילם את האסטרולוג סמירנוב ב"פשעו של הלורד ארתור סאביל" מאת אוסקר ויילד (1999). הוא שיחק ושר באופרטות, בין השאר בתפקיד פרי באצ'י ב"סילביה" מאת אמריך קלמן (בין 1990–1991 ו-1993), ב"האלמנה העליזה" מאת פרנץ להר, ב"העטלף" מאת יוהאן שטראוס הבן, וכן הופיע בכ-60 סרטי טלוויזיה וכ-90 מופעי טלוויזיה אחרים. אחרי 1993 שיחק כל שנה בחודשים יוני-אוגוסט בפסטיבל תיאטרון מימי הביניים ברלסוויק.

ב-2001 הגיע לסיבוב הופעות בישראל במופע הרוויו "Teatru Bucureşti".

מירצ'ה קרישאן התגורר בשנותיו האחרונות במיינטל, במדינת הסן. הוא נפטר בדיסלדורף ב-2013. היו לו שני בנים.

פרסים ואותות כבוד
2007 - הפרס המיוחד לתיאטרון רוויו- מטעם איגוד התיאטרון ברומניה - UNITER

 קישורים חיצוניים 

 ריאיון עם מירצ'ה קרישאן באתר Agenda liternet ראיון מאת מנולה רומאלו, גישה ב 15 במאי 2013 
 פרטים על קרישאן וסרטיו באתר הרומני לקולנוע וטלוויזיה צ'ינמאג'יה Cinemagia  גישה ב-15.5.2013
 פרטים ביוגרפיים בכתבה באתר הרומני Jurnalul.ro ב-22 ביוני 2009
 קטעי ראיון - מאת דנה קובוז - 18-12-2010 באתר של השחקנית הרומניה יואנה פיקוש

 הערות שוליים 

קטגוריה:קומיקאים יהודים
קטגוריה:קומיקאים רומנים
קטגוריה:קומיקאים גרמנים
קטגוריה:מהגרים מרומניה לגרמניה
קטגוריה:שחקני תיאטרון יהודים רומנים
קטגוריה:שחקני תיאטרון יהודים גרמנים
קטגוריה:רומנים שנולדו ב-1924
קטגוריה:רומנים שנפטרו ב-2013